**Broj: 711-I-64-P-395-18/19-02-16**

Zagreb, 21. prosinac 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu** **dužnosnika Maria Repušića, općinskog načelnika Općine Runovići,** na 32. sjednici, održanoj 21. prosinca 2018. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Maria Repušića, općinskog načelnika Općine Runovići, zbog moguće povrede članka 16. stavka 1. ZSSI-a, koja proizlazi iz propusta dužnosnika da izvrši prijenos upravljačkih prava na temelju udjela u vlasništvu (temeljnom kapitalu) trgovačkog društva VRLJIKA d.o.o. na povjerenika.**
2. **Poziva se dužnosnik Mario Repušić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Mario Repušić povodom obnašanja dužnosti općinskog načelnika Općine Runovići obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u postupku redovite provjere podataka iz izvješća o imovinskom stanju dužnosnika Maria Repušića steklo saznanja kako imenovani dužnosnik nakon stupanja na javnu dužnost nije izvršio obvezu prijenosa upravljačkih prava na temelju udjela u vlasništvu (temeljnom kapitalu) trgovačkog društva VRLJIKA d.o.o. na povjerenika.

.

Uvidom u Registar dužnosnika kojeg vodi Povjerenstvo utvrđeno je kako je dužnosnik Mario Repušić stupio na dužnost općinskog načelnika Općine Runovići 25. svibnja 2017. g.

Povjerenstvo je uvidom u izvješće o imovinskom stanju dužnosnika Maria Repušića, koje je dužnosnik dostavio povodom ispravka podataka 22. rujna 2017. g., naveo kako je 100 % vlasnik udjela u trgovačkom društvu VRLJIKA d.o.o., za koje nije izvršen prijenos upravljačkih prava na povjerenika.

Uvidom u podatke nadležnog sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060094061, OIB: 49537448932, upisano trgovačko društvo VRLJIKA d.o.o. Kao jedini osnivač navedenog trgovačkog društva upisan je dužnosnik Mario Repušić, koji je obavljao funkciju direktora i bio je ovlašten zastupati trgovačko društvo pojedinačno i samostalno do 27. svibnja 2017. g.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Iz prikupljenih podataka i dokumentacije proizlazi kako je dužnosnik Mario Repušić nakon stupanja na javnu dužnost općinskog načelnika Općine Runovići propustio prenijeti upravljačka prava na temelju udjela u vlasništvu (temeljnom kapitalu) trgovačkog društva VRLJIKA d.o.o.

U postupku pred Povjerenstvom potrebno je utvrditi je li dužnosnik Mario Repušić počinio povredu članka 16. stavka 1. ZSSI-a, kao i moguće druge povrede odredbi ZSSI-a, a prvenstveno eventualni poslovni odnos između navedenog trgovačkog društva VRLJIKA d.o.o. i Općine Runovići, odnosno tijela javne vlasti u kojem dužnosnik obnaša dužnost općinskog načelnika. Stoga će Povjerenstvo po potrebi podatke zatražiti od nadležnih tijela javne vlasti.

Sukladno članku 39. stavka 3. ZSSI-a poziva se dužnosnik Mario Repušić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mario Repušić, elektronska dostava
2. Objava na internetskoj stranici Povjerenstva
3. Pismohrana